‘สุเทพ’นำทัพเพิ่มทุนซีมิโก้
&#8220;สุเทพ&#8221; อดีตบิ๊ก 52 ไฟแนนซ์ &#8220;ศรีมิตร&#8221; นำทัพซื้อหุ้นเพิ่มทุน บล.ซีมิโก้ รอผู้ถือหุ้นโหวตวันนี้
29 ต.ค. 2565

“สุเทพ” อดีตบิ๊ก 52 ไฟแนนซ์ “ศรีมิตร” นำทัพซื้อหุ้นเพิ่มทุน บล.ซีมิโก้ รอผู้ถือหุ้นโหวตวันนี้
นายสุเทพ วงศ์วรเศรษฐ อดีตผู้บริหารบริษัทเงินทุนหลักทรัพย์ ศรีมิตร เปิดเผยว่า มีความสนใจซื้อหุ้นบริษัทหลักทรัพย์ ซีมิโก้ (ZMICO) ซึ่งเสนอขายนักลงทุนเฉพาะเจาะจง (พีพี) จำนวน 350 ล้านหุ้น ราคาหุ้นละ 2 บาท เนื่องจากเห็นว่าเป็นบริษัทที่ไม่มีหนี้สิน มีศักยภาพในการเติบโตได้ จากใบอนุญาตประกอบธุรกิจครบ อีกทั้งราคาหุ้นที่ซื้อไม่แพง เท่ากับมูลค่าหุ้นทางบัญชี จึงสนใจลงทุน ส่วนจะเข้าไปร่วมอะไรหรือไม่ ต้องรอผู้ถือหุ้นอนุมัติการขายหุ้นก่อน 
“ผมและพรรคพวกถือหุ้นคนละไม่มาก เพียง 23% เท่านั้น จากหุ้นขายพีพี 350 ล้านหุ้น หรือ 10% เท่านั้นเอง ตอนนี้ยังไม่ได้ศึกษา ต้องการดูผลการประชุมผู้ถือหุ้นวันที่ 20 มิ.ย.ก่อน จึงจะบอกได้ว่าจะเข้าไปช่วยอะไรได้บ้าง ช่วยได้ก็ช่วย หรืออย่างดีแค่ลงทุนปกติเท่านั้น” นายสุเทพ กล่าว 
สำหรับนักลงทุนที่สนใจซื้อหุ้นพีพี ประกอบด้วย บุคคลธรรมดา 3 ราย คือ นายสุเทพ วงศ์วรเศรษฐ นายพิมล ศรีวิกรม์ และนายประพันธ์ ภัทรประสิทธิ์ ส่วนนิติบุคคล คือ PYN Fund Management Limited Platinum Escapes Co. Ltd. และบริษัท ครบุรี แคปิตอล ซึ่งจำนวนหุ้นที่จัดสรรแต่ละรายนั้น ยังไม่ได้ข้อสรุป 
นายชัยภัทร ศรีวิสารวาจา ประธานคณะกรรมการบริหาร บล.ซีมิโก้ กล่าวว่า กลุ่มนักลงทุนดังกล่าวมีศักยภาพ มีเงิน ประสบการณ์ สายสัมพันธ์ทางธุรกิจที่ดี และทำให้บริษัทมีความก้าวหน้าเติบโต พร้อมขยายธุรกิจได้ ผู้ถือหุ้นได้ประโยชน์
“ผู้ถือหุ้นแต่ละคนมีศักยภาพ คอนเนกชัน การเข้ามาถือหุ้นจะเป็นประโยชน์กับบริษัท นอกเหนือจากการได้เงิน ซึ่งราคาที่ขายก็สูงกว่ากระดาน และสูงกว่าเสนอขายผู้ถือหุ้นเดิม 1.90 บาท ทั้งนี้กลุ่มผู้ถือหุ้นจะช่วยเสริมธุรกิจอะไรได้บ้าง ต้องรอที่ประชุมผู้ถือหุ้นเคาะออกมาก่อน ค่อยว่ากัน” ผู้บริหาร กล่าว 
ด้านนายสุเทพ ปัจจุบันเป็นผู้ถือหุ้นบริษัท เนชั่น มัลติมีเดีย กรุ๊ป (NMG) ดำรงตำแหน่งประธานกรรมการและประธานกรรมการบริหาร บริษัท น้ำตาลครบุรี (KBS) จึงชักชวนบริษัท แคปปิตอล เข้าลงทุนใน ZMICO ครั้งนี้ด้วย